ED छापे के विरोध में सुबह से जारी है प्रदर्शन, विधायक और बड़े कांग्रेसी नेता भी पहुंचे
Chhattisgarh Raipur Mayor Aijaz Dhebar ED Raid - छत्तीसगढ़ में आज दूसरे दिन रायपुर महापौर एजाज ढेबर और उनके भाई अनवर ढेबर के घर में दबिश दी गई है।
छत्तीसगढ़ में दूसरे दिन बुधवार को रायपुर महापौर एजाज ढेबर और उनके भाई अनवर ढेबर के घर पर ED की टीम ने छापा मारा। इस खबर को सुनने के बाद ढेबर समर्थक उनके घर के बाहर जमा हो गए और धरने पर बैठ गए। सुबह से चल रहे इस धरना-प्रदर्शन में रात होते तक विधायक और कांग्रेस के बड़े नेता भी पहुंच गए।
अभी रात में भी एजाज ढेबर के घर के सामने पंडाल लगाकर रायपुर विधायक कुलदीप जुनेजा, प्रवक्ता सुशील आनंद शुक्ला, चंद्रशेखर शुक्ला, धनंजय सिंह ठाकुर, शिव सिंह समेत कई नेता धरने पर बैठे हैं। ये लोग ED और केंद्र सरकार के खिलाफ जमकर नारेबाजी कर रहे हैं। सुबह से ही रायपुर, दुर्ग-भिलाई में अलग-अलग अफसरों, कारोबारियों के 6 से अधिक ठिकानों पर कार्रवाई जारी है।
सुबह से शुरू कांग्रेसियों का विरोध प्रदर्शन अभी भी जारी है। महापौर एजाज ढेबर के घर के सामने ईडी अधिकारियों की सुरक्षा के लिए बड़ी संख्या में पुलिसबल तैनात है। यहां निगम सभापति प्रमोद दुबे, एमआईसी सदस्य आकाश तिवारी, शहर जिला अध्यक्ष गिरीश दुबे भी मौके पर मौजूद हैं।
सूत्रों से मिली जानकारी के मुताबिक रायपुर, बिलासपुर, भिलाई-दुर्ग में ED की टीम पहुंची है। रायपुर में IAS अनिल टुटेजा, शराब कारोबारी बलदेव सिंह भाटिया, भिलाई के होटल संचालक विनोद सिंह के यहां कार्रवाई जारी है। दोपहर होते-होते कार्रवाई की जद में आबकारी विभाग के भी अधिकारी आ गए। साथ ही छापामार टीम शराब के कारोबार से जुड़े कई अन्य लोगों के ठिकानों पर भी दबिश देकर दस्तावेज खंगाल रही है।
दुर्ग-भिलाई में 9 से अधिक ठिकानों पर छापा
दुर्ग जिला मुख्यालय की बात करें तो ED की टीम यहां सुबह 6 बजे पहुंची। सबसे पहले शराब कारोबारी विनोद बिहारी के यहां छापेमारी की। इसके साथ अलग-अलग टीमों ने नेहरू नगर निवासी एन उदय राव, शराब कारोबारी पप्पू बंसल खुर्सीपार, अतुल सिंह स्मृति नगर, संजीव फतेपुरिया नेहरू नगर, शराब कारोबारी और केडिया डिसलरी के डायरेक्टर विजय भाटिया, नेहरू नगर कोयला कारोबार से जुड़े सेक्टर 9 स्थित एपी त्रिपाठी, और IAS अनिल टुटेजा के घर में कार्रवाई जारी है। पढ़ें पूरी खबर...
मंगलवार से जारी है ED की कार्रवाई
मंगलवार को ईडी ने जमीन कारोबारी सुरेश बांदे, सीए प्रतीक जैन और कांग्रेस से जुड़े नेताओं के ठिकानों पर पहुंची थी। रायपुर, भिलाई, बिलासपुर और रायगढ़ में इनसे संबंधित निवास और व्यवसायिक परिसर में CRPF की टीम जांच अधिकारियों को सुरक्षा देते हुए दिखाई दी थी। हालांकि ईडी ने दोनों ही दिनों की कार्रवाई को लेकर अब तक कोई बयान जारी नहीं किया है।
मुख्यमंत्री  ने कहा था- बीजेपी नेताओं के इशारे पर पड़ रहे छापे
मंगलवार को मुख्यमंत्री भूपेश बघेल ने कहा था, कोई ऐसा वर्ग नहीं बचा जहां छापा न डाला गया हो। अगर कहीं छापे की कार्रवाई नहीं होती तो केवल मध्यप्रदेश,उत्तर प्रदेश, उत्तराखंड, गुजरात और कर्नाटक जैसे बीजेपी शासित राज्यों में, ऐसा लगता है कि यहां ED का दफ्तर ही नहीं है।
महाराष्ट्र में जब तक उद्धव सरकार थी तब तक ED और CBI जैसी सेंट्रल एजेंसियां शक्रिय थी, और जैसे ही सरकार बदली खरीद-फरोख्त हुआ, उसके बाद से ED की कार्रवाई बंद हो गई।
भूपेश बघेल ने कहा, भारतीय जनता पार्टी के प्रदेश नेता और राष्ट्रीय नेताओं के इशारे पर ये सब किया जा रहा है। ED को निष्पक्ष होनी चाहिए। अडानी की संपत्ति में 60 फीसदी की कमी आ गई। लेकिन वहां ED क्यों छापे नहीं मारती है पढ़ें पूरी खबर